Det var formentlig ikke kaffen, at han fik galt i halsen, men en af grundlæggerne af tøjmærket Wood Wood, var absolut ikke tilfreds med synet, da han i aftes så første afsnit af 'X Factor' løbe over skærmen.

Her bar dommeren Lina Refn en Wood Wood-kasket, hvilket fik Karl Oskar Olsen til tasterne:

'Tag den kasket af tak !!! #xfactor', tweetede tøjdesigneren, hvilket medførte debat på hans Twitter-profil.

'Jeg har en mening over hvem,hvad,hvor mit brand associeres bedst med. Thats it . God weekend', uddybede Karl Oskar Olsen i et senere tweet.

I en sms til Ekstra Bladet erkender Lina, at tøjvalget var forkert,

'Jeg har fuld forståelse for, at Wood Wood ikke vil associeres med et brand så kommercielt som 'X Factor'. Wood Wood er for en lukket kreds af feinschmeckere, og jeg tænkte mig helt ærligt ikke om, da jeg valgte at tage kasketten på til optagelserne,' skriver Lina.

Fra Wood Wood ønsker man ikke at kommentere på sagen:

I en mail til Ekstra Bladet skriver kommunikationsdirektør, Morten Meldgaard:

'Tak for din henvendelse. Vi ønsker ikke at kommentere på Karls tweets. Hans meninger og holdninger på Twitter har han selv forklaret selv samme sted.'